
Kockázatmentes hozam? A magyar zéró-kupon hozamgörbe illesztése és elemzése

Kulcsszavak: zéró-kupon, hozamgörbe, globális optimalizáció, általánosított score modell
A zéró-kupon hozamgörbe modellezés keretében 22 illesztési eljárást alkottam meg. Ezek segítségével a magyar állampapírok árjegyzéseihez optimalizálva végeztem el a zérókupon hozamgörbe becsléseket. Az elkészített illesztéseket a szakirodalomban használatos szempontok felhasználásával idősorosan összehasonlítottam és értékeltem.
A fenti hozamgörbe modellezési feladat egy nem-lineáris, alulhatározott probléma, melynek megoldása során a kezdeti értékek megadása alapvetően befolyásolja az illesztés eredményét. A tanulmányban egy általam fejlesztett robosztus tanuló algoritmust használok a kezdeti érték megadására. Az illesztési feladat megoldása során alkalmazott optimalizációs algoritmusokban, a különféle szakirodalomban elterjedt függvényformulákból 4 polinomot használok fel, amelyek a Spline, illetve Nelson-Siegel-Svensson modellcsaládokba tartoznak.
A tanulmány végén a kapott illesztési eredményekből a Nelson-Siegel polinom Genetikus Algoritmussal illesztett paramétereken végzek idősoros elemzést, annak ellenőrzésére, hogy teljesül-e a kezdetben kitűzött idősoros értelmezhetőségi kritérium. Az általánosított autoregresszív score modellt (GAS) felhasználva interpretálható modellt kaptam az egész hozamgörbe idősoros kockázatainak felmérésére.
Az eredmények rámutatnak arra is, hogy a látszólag kockázatmenetesnek tekintett állampapírok zéró-kupon hozamgörbéjében mind illesztési, mind idősoros kockázatok is feltárhatóak.



